Ngohe aromatawai: E wairutu nei!

**Paerewa Paetae Tikanga ā-Iwi 91833:** Te tātari i te panonitanga o ngā tikanga Māori

**Aronga:** Tikanga-ā-Iwi 3.8 v1

**Whiwhinga:** 3

**Te Horopaki**

Ko te aronga o te ngohe nei ko te whakarite i te pūrongo mō ngā panonitanga mohoa ake nei o ngā tangihanga.

Ka āta rangahau koe i ngā tikanga tangihanga o tōu whānau i ngā tau kua pahure. Ka whakariteritea ngā kitenga e koutou ko ngā hoa o te ranga, hei kohikohinga raraunga. Ka mutu, ka āta tirohia ngā raraunga hei matapae i ngā panonitanga ka kitea i ngā tau, i ngā whakatupuranga e haere ake nei. Hei reira matapaki ai i ngā hua ka tūponopono ake.

Ka aromatawaingia te pūrongo ki te tātaritari i ngā panonitanga o ngā tikanga tangihanga, ki te tautuhituhi i ngā take, ki te matapae i ngā panonitanga anamata nei me ngā hua ka puta i reira.

Hei Mahi

Ka whakariterite koutou ko tō koutou kaiako i ngā tikanga me ngā pātai rangahau.

Ka kohikohi i ngā raraunga hei uiuinga, hei pepa pākiki.

Ka pūrongohia, ka tohaina ngā putanga rangahau ki ngā hoa ranga.

Ka māhitihiti i ngā raraunga, ā, ka hurihia hei pūtake mo te pūrongo.

Ka whakamahi i ngā raraunga hei matapae i ngā panonitanga ka tūponopono ake anamata rā, me ngā hua – pai nei, kino nei – ka puta i reira. Me parahau atu tāu e matapae ana.

Ka oti ngā pūrongo, ka whakarite koutou i te hunga e tika ana kia pānui i ā koutou pūrongo.

Kei wareware, me whakariterite e koutou ko te kaiako te roanga o te wā e tutuki ai ngā mahi katoa.

**Taunakitanga: Tikanga ā-Iwi 91833 E wairutu nei!**

|  |  |  |  |
| --- | --- | --- | --- |
|  | **Taunakitanga mō te Paetae** | Taunakitanga mō te Kaiaka | Taunakitanga mō te Kairangi |
| Te panoni mohoa ake nei | Ka matapaki i te āhua o ngā tikanga Māori o mua, o āianei hoki, i roto i tētahi horopaki. | Ka āta matapaki i te āhua o ngā tikanga Māori o mua, o āianei hoki, i roto i tētahi horopaki. |  |
| **Ngā take panoni** | Ka matapaki i ngā take i whakarerekēhia ai ētahi tikanga. | Ka āta matapaki i ngā take i whakarerekēhia ai ētahi tikanga. | Ka āta matapaki, ka āta whakarārangi hoki i ngā take i whakarerekēhia ai ētahi tikanga. |
| **Te matapae panoni hōu** | Ka whakaputa whakaaro mō te āhua o ngā tikanga Māori o anamata, ka taunaki ai. | Ka mātau te whakaputa whakaaro mō te āhua o ngā tikanga Māori o anamata. | Ka tino mātau te whakaputa whakaaro mō te āhua o ngā tikanga Māori o anamata, tae atu ki ngā āhua o roto, o waho hoki e whakarerekēhia ai ngā tikanga. |
| **Te matapae i ngā hua** |  | Ka matapaki i ngā hua wā poto, hua wā roa o ngā panonitanga, ka āta taunaki ai. | Ka matapaki i ngā hua whānui e puta mai i ngā panonitanga, me ngā urupare ka taea ki aua hua. |